谷神歌
作者：呂巖
朝代：唐

paragraphs: 我有一腹空谷虛，言之道有又還無。
言之無兮不可捨，言之有兮不可居。
谷兮谷兮太玄妙，神兮神兮真大道。
保之守之不死名，修之煉之仙人號。
神得一以靈，谷得一以盈。
若人能守一，只此是長生。
本不遠離，身還不見。
煉之功若成，自然凡骨變。
谷神不死玄牝門，出入綿綿道若存。
修煉還須夜半子，河車般載上崑崙。
龍又吟，虎又歗，風雲際會黃婆叫。
火中姹女正含嬌，回觀水底嬰兒俏。
嬰兒姹女見黃婆，兒女相逢兩意和。
金殿玉堂門十二，金翁木母正來過。
重門過後牢關鎖，點檢斗牛先下火。
進火消陰始一陽，千歲仙桃初結果。
曲江東岸金烏飛，西岸清光玉兔輝。
烏兔走歸峰頂上，爐中姹女脫青衣。
脫却青衣露素體，嬰兒領入重幃裏。
十月情濃產一男，說道長生永不死。
勸君煉，勸君修，谷神不死此中求。
此中悟取玄微處，與君白日登瀛洲。